Správa zo zahraničnej pracovnej cesty 
1.	Účastníci ZPC:
Ing. Elena Malíková, RO, Mgr. Lýdia Babiaková, štátna radkyňa, Ing. Adriana Mičkovicová, štátna radkyňa – OVMSŠ, Sekcia štátnej starostlivosti o šport  a mládež MŠVVaŠ SR, Stromová 9 Bratislava

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 13.-15.10.2016
Účel cesty: 3. zasadnutie pracovnej skupiny pre šport Rady EÚ v rámci slovenského predsedníctva v Rade EÚ (SK PRES)  – šport 
Spôsob financovania: MŠVVaŠ SR a Rada EÚ 

3.	Rámcový program pobytu:
13.10.2016 Ad hoc zasadnutie pracovnej skupiny pre pracovný plán EÚ – šport
14. 10.2016  SK PRES 3. zasadnutie pracovnej skupiny pre šport Rady EÚ 
1)	Otvorenie zasadnutia a schválenie programu  
2)	Informácie SK PRES
3)	Informácie EK
4)	Návrh záverov rady o športovej diplomacii – diskusia, druhé čítanie
5)	Rôzne
15.10.2016 odchod delegácie

4.	Stručný priebeh rokovaní:

13.10.2016 Ad hoc zasadnutie pracovnej skupiny pre pracovný plán EÚ – šport
Dňa 13. októbra 2016 pracovná skupina pre prípravu nového pracovného plánu pokračovala v diskusii nadväzujúc na augustové stretnutie. Návrhy ohľadom zlepšenia pracovného plánu pre šport na ďalšie obdobie 2017-2020 boli rozpracované do šiestich odporúčaní: prijať prístupy a opatrenia zamerané na riešenia, zaviesť viacej flexibility, podporiť účasť členských štátov a zabezpečiť expertízu, limitovať počet pozorovateľov, uplatniť väčšiu koherentnosť medzi rozličnými pracovnými štruktúrami, chápať šport ako medzisektorovú záležitosť. Výstupy z rokovania predstavujú podklad a indikatívny rámec pre Európsku komisiu a poslúžia pre prípravu návrhu nového pracovného plánu EÚ pre šport. Ako podklad pre prípravu nového pracovného plánu poslúži aj priebežné hodnotenie aktuálneho plánu (2014-2017), ktoré pripravuje Európska komisia. 

14.10.2016 - SK PRES - 3. zasadnutie pracovnej skupiny pre šport Rady EÚ 
Dňa 14. októbra 2016 sa konalo tretie zasadnutie pracovnej skupiny (ďalej len „PS“) pre šport Rady EÚ v rámci SK PRES. Pracovné rokovanie viedla predsedajúca pani E. Malíková. Na zasadnutí sa zúčastnili okrem predstaviteľov sekcie štátnej starostlivosti o šport a mládež MŠVVaŠ SR aj predstavitelia Stáleho zastúpenia SR pri EÚ (ďalej len „SZ SR pri EÚ“), pani M. Grieco a pán I. Hromada (zástupca predsedajúcej PS).

Informácie SK PRES 
	Predsedajúca SK PRES p. E. Malíková otvorila zasadnutie, pozdravila prítomných a predložila program zasadnutia na schválenie. Program bol schválený. Na zasadnutí Rady EÚ je v pláne počas SK PRES schváliť Závery rady o športovej diplomacie. 

Informácia EK
	Pán Y. Le Lostecque, riaditeľ odboru športu Európskej komisie (ďalej len „EK“),  informoval o výsledkoch hodnotenia projektov v oblasti športu v rámci programu Erasmu+, ktoré boli zverejnené koncom septembra 2016. V dvoch kolách EK zaregistrovala 369 oprávnených projektov, predstavuje nárast oproti minulému roku (53). Schválených bolo 140 projektov, ktoré boli predkladané v rámci výziev EK v troch formách; ako projekty partnerskej spolupráce, ako malé projekty partnerskej spolupráce a ako neziskové európske športové podujatia. Projekty spracovali prioritné témy, ktoré boli vytýčené v rámci výziev: zlepšenie sociálnej inklúzie, rovnosť príležitostí dobrovoľníctva a účasti v športe, duálne kariéry, opatrenia proti násiliu, rasizmu a intolerancii v  športe, boj proti dopingu a matchfixingu, a dobré riadenie v športe. 
Ďalej informoval o hodnotení 2. ročníka európskeho týždňa športu 2016 a príprave 3. ročníka tohto podujatia v roku 2017. Hodnotiaca správa sa očakáva na konci novembra 2016. Do 15.12. by mali národní koordinátori EWoS požiadať o grant na rok 2017. Možná maximálna alokácia prostriedkov na tento účel sa zvyšuje na 100 tis. € na krajinu. Budúci rok sa EWoS  uskutoční  v termíne od 23.-30.septembra 2017.   
	Na záver p. Le Lostecque informoval o ďalších krokoch práce skupín na vysokej úrovni: v rámci EK prebieha vnútorná konzultácia. EK tiež plánuje seminár o športovej diplomacii 6.12.2016 v Bruseli.

Návrh záverov rady o športovej diplomacii – diskusia
Predsedajúca predložila v rámci druhého čítania na diskusiu prepracovaný návrh záverov rady o športovej diplomacie. 
Do diskusie sa zapojila väčšina prítomných zástupcov členských štátov EÚ (ďalej len „ČŠ“). Predkladali svoje stanoviská a pripomienky k návrhu textu záverov. Veľa sa stále diskutovalo o definícii športovej diplomacie. ČŠ požadovali ešte viac oslabiť referenciu na prioritu športovej diplomacie ako témy v budúcom pláne EÚ v oblasti športu. Skeptické sú aj voči myšlienke vzdelávacieho programu pre verejné orgány a zainteresované strany v športovej diplomacii, ako aj voči vzťahu športovej diplomacie a navrhovaného rozšírenia Európskeho týždňa športu o tretie krajiny. V programe Erasmus+  aj v súčasnosti participujú európske krajiny mimo EÚ. Zhoda sa  týkala významu športovej diplomacie smerom k rozvíjaniu externých vzťahov, buď EÚ alebo ČŠ. Viacej pripomienok sa týkalo otázky do akej miery má športová diplomacia vplyv na domáce prostredie v národných štátoch. Taktiež bol súhlas, že treba spomenúť širší spoločenský kontext, nielen ekonomický,  na ktorý môže mať vplyv športová diplomacia. Taktiež bol súhlas o využití existujúcej štruktúry v rámci EÚ na podporu športovej diplomacie. Do konca tejto časti zasadnutia ČŠ predkladali návrhy k zmenám textu v jednotlivých bodoch a paragrafoch, napr. ktoré z nich bude lepšie spojiť, ktoré zasa rozdeliť alebo preformulovať slovné spojenia, či vety. 

Rôzne
	V bode „rôzne“ Francúzsko požiadalo o informáciu z rokovania pracovnej skupiny Law Enforcement o prerokúvaní témy násilnostiach na štadiónoch a v rámci významných športových podujatí. Predseda tejto pracovnej skupiny by mal vystúpiť na pracovnej skupine pre šport 4. novembra. Okrem toho by privítalo aj informáciu o rokovaniach o návrhu smernice o audiovizuálnych službách. 
Na záver predsedajúca poďakovala všetkým prítomným za cenné podnety a pripomienky a zároveň  informovala, že nasledovné zasadnutie PS pre šport bude 24.10.2016. Požiadala ČŠ o písomné pripomienky a príspevky k návrhu záverov SK PRES.

5.	Odporúčané závery:
•	Upraviť návrh textu záverov podľa pripomienok, ktoré odzneli a návrhov ČŠ EÚ
•	Spolupracovať a komunikovať so Stálym zastúpením SR pri EÚ, EK a generálnym sekretariátom Rady EÚ pri vypracovaní pracovnej verzie návrhu predmetných záverov o športovej diplomacii

6.	Prehľad prinesenej dokumentácie a miesto jej uloženia
	Pracovné materiály sú uložené na sekcii štátnej starostlivosti o šport a mládež MŠVVaŠ SR. Správa obsahuje dve prílohy v angličtine: 1. Information from the Commission; 2. EOC EU Office – EU Work Plan for Sport; Assessment of the EU Work Plan for Sport 2014-2017 and orientations for the future EU Work Plan for Sport 2017-2020.
7.	Osobitne vyhodnotený očakávaný prínos ZPC
SR ako členský štát EÚ a v súčasnosti ako predsednícka krajina (SK PRES) priamo podieľa na tvorbe agendy EÚ v oblasti športu, predsedá na zasadnutiach pracovnej skupiny pre šport a Rady EÚ a koordinuje prípravu návrhov dokumentov EÚ pre oblasť športu (závery rady). 
8.	Spôsob zverejnenia výsledkov ZPC, prenos získaných informácií
	Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.

Správu vypracovala: Mgr. Lýdia Babiaková, Ing. Adriana Mičkovicová

Dátum: 20. 10. 2016

Správu schválil: JUDr. Monika Maršáleková, GRS ...............................................
                            Ing. Elena Malíková, RO ..............................................................